Ilmanlaatu on ollut Raumalla koko maanantaipäivän ajan niin huono, että Ilmatieteen laitoksen taulukot eivät ole riittäneet kuvaamaan tilannetta. Myös Kokkolassa ja Porissa ilmanlaatu oli vielä iltakuuden aikaan erittäin huono.

Mistä on kyse? Ilmanlaatu oli Raumalla maanantaina huonoakin huonompi.

Ilmatieteen laitoksen taulukot eivät riittäneet ilmanlaadun kuvaamiseen.

Syynä tilanteeseen on kuiva, kylmentynyt ja tyyni sää.

Ilmanlaatu on ollut Raumalla koko päivän ajan niin huono, että Ilmatieteen laitoksen taulukot eivät ole riittäneet kuvaamaan tilannetta. Tilanne paheni erittäin huonoa huonommaksi aamupäivällä.

Syynä on ilman kylmeneminen, tyyni sää ja lumettomuus, mikä aiheuttaa, että esimerkiksi autojen ilmaan pöllyttämät hiukkaset jäävät leijumaan lähelle tienpintaa.

Pienhiukkasia on ollut ilmassa niin paljon, että Rauman ympäristönsuojelupäällikkö Juha Hyvärinen kuvaa ilmaa sakeaksi. Rauman keskustan ilmanlaadun mittauspiste sijaitsee Hallikadulla, mutta sama ilmiö on havaittavissa muuallakin Rauman keskustassa.

Rannikon ongelma

Myös Porissa ja Kokkolassa ilmanlaatu oli maanantaina vielä iltakuuden jälkeen erittäin huono. Päivän aikana ilmanlaatu käväisi erittäin huonona Pietarsaaressa ja Turussa. Tilanne on siis pahin Suomen länsirannikolla, kun taas itäisessä ja pohjoisessa Suomessa ilmanlaatu ei ole heikentynyt.

Hiukkaspitoisuuksien kohoaminen saattaa lisätä muun muassa astmakohtausten riskiä. Ainakin astmasta ja muista keuhkosairauksista kärsivien kannattaa välttää ulkona liikkumista erittäin huonon ilmanlaadun aikana.